钦定古今图书集成/理学汇编/字学典/第157卷 > 孔子石砚赋 > 《铜雀砚铭》明·崔诜
## 钦定古今图书集成/理学汇编/字学典/第157卷 > 孔子石砚赋 > 《铜雀砚铭》明·崔诜

世传邺城古瓦砚，皆曰“曹魏铜雀瓦砖砚”，又曰“冰井”，
盖徇名而未审其实。夫魏之宫室，焚荡于汲桑之乱，
及燕、赵、魏、齐，代兴代毁，宫室且易，况易坏之瓦砾乎？
《邺中记》曰：“北齐起邺南城，屋瓦皆以胡桃油油之，光
明不藓。筒瓦用在覆，故油其背；版瓦用在仰，故油其
面。筒瓦长二尺，阔一尺，版瓦之长如之，而其阔倍。今”
得其真者，当油处必有油纹，俗曰琴纹。有白花曰锡
花。传言当时以黄丹、铅、锡和泥，积岁久而锡花乃见。
古砖大者方四尺，上有盘花鸟兽纹，千秋万岁字。其
纪年非天保则兴和，盖东魏、北齐也。又有砖筒者，花
纹年号如砖，内圆外方，用承檐溜，亦可为砚。邺人有
言曰：“铜雀瓦砚，体质细润而坚如石”，不费笔而发墨。
此古所重者，而今绝无。盖魏去今千有馀年，若此物
者，毁碎无存矣。齐砖至今未及千年，村夫剖土求之，
聚众逾年不得，邺民乃伪造以绐远方。王荆公诗曰：
“吹尽西陵歌舞尘，当时屋瓦始称珍。甄陶往往成今
手，尚托虚名动世人。”宋刺史李琮尝言：“元丰初，于丹
阳邵不疑家得唐丙”申岁元次山家藏邺城古砖砚，
背有花纹及“万岁”字，与《邺中记》合。又曰“大魏兴和二
年造。”则唐贤所珍，已出于南城矣。唐丙申乃天宝末
年，至琮时二百馀岁，而砚可用，如新伪瓦之质燥，用
之不能久，火力胜也。夫甄陶之物，土以为质，水以和
之，必得火而后成。火力方胜，则土暵而水绝，虽有黄
丹铅锡，焉能润泽哉？惟古瓦与砖，没地中数百年，感
霜露风雨之润，既久火力已绝，复受水气，所以含蓄
润泽，而资水发墨者也。